እነ አቶ በረከት ስምዖን ለቀረበባቸው የሙስና ክስ 666 ገጽ ማስረጃ ተተርጉሞ ተሰጣቸው
መዝገቡን መርምሮ ብይን ለመስጠት ተቀጠሩ ከጥረት ኮርፖሬት ኩባንያዎች ጋር በተያያዘ በሙስና ወንጀል ክስ ተመሥርቶባቸው፣ በአማራ ክልል ባህር ዳር ከተማ ጠቅላይ ፍርድ ቤት ክስ የቀረበባቸው እነ አቶ በረከት ስምዖን፣ የቀረበባቸውን ክስ የሚያስረዳ 666 ገጽ ማስረጃ ከእንግሊዝኛ ወደ አማርኛ ተተርጉሞ ተሰጣቸው፡፡የክልሉ ዓቃቤ ሕግ ያስተረጎማቸውን ሰነዶች ለተጠርጣሪ አቶ በረከት ስምዖን፣ አቶ ታደሰ ካሳና አቶ ዳንኤል ይግዛው እንዲደርሳቸው ካደረገ በኋላ፣ አስተያየት እንዲሰጡበት ጠይቋል፡፡  ዓቃቤ ሕግ ቀደም ብሎ ከክሱ ጋር በማስረጃነት አያይዞ ካቀረባቸው የማስረጃ ሰነዶች በተጨማሪ፣ 141 ገጽ አዲስ ማስረጃ እንዲያያዝለት ባቀረበው ጥያቄ ላይ ከተከሳሾቹ ተቃውሞ ቀርቦበታል፡፡የተከሳሾቹ ጠበቆች ባቀረቡት መቃወሚያ፣ ዓቃቤ ሕግ በጊዜ ቀጠሮ ወቅት ተሰጥቶት በነበረው ረዥም ጊዜ ማስረጃዎቹን አሰባስቦ ማቅረብ ሲገባው፣ ለብይን በተቀጠረ የምርመራ መዝገብ ላይ ተጨማሪ ማስረጃ ይያያዝልኝ ብሎ ማቅረቡ ተገቢ አይደለም ብለዋል፡፡ ማስረጃው ቀድሞ ያልነበረና በወቅቱ ያልተያያዘ በመሆኑ፣ ደንበኞቻቸውን ለተጨማሪ ጊዜ ቀጠሮ የሚዳርግና ተገቢነት እንደሌለው ጠበቃቸው በመከራከር ተቃውመዋል፡፡ ዓቃቤ ሕግ በበኩሉ ባቀረበው የመቃወሚያ መልስ፣ የማስረጃ ሰነዱ አዲስ ሳይሆን፣ በኦዲት ጊዜ የቀረበና በተለይ በተከሳሾቹ ላይ ለቀረበው አንደኛ ክስ የሚያጠናክርለት መሆኑን አስረድቷል፡፡ የሁለቱን ወገኖች ክርክር የሰማው ፍርድ ቤቱ፣ ችሎቱን ለከሰዓት በመቅጠር ብይን ሰጥቷል፡፡ በመሆኑም ዓቃቤ ሕግ ያቀረበውን ተጨማሪ ማስረጃ ሲመረምረው፣ ለትክከለኛ ፍትሕ አሰጣጥ ሲባል ከክስ መዝገቡ ጋር እንዲያያዝ መፍቀዱን ገልጾ፣ መርምሮ ብይን ለመስጠት ለጥቅምት 21 ቀን 2012 ዓ.ም. ቀጠሮ ሰጥቷል፡፡  